### Beslutning

Godkendt.

### Sagsfremstilling

## Resume og sagens baggrund

Teknik- og Miljøudvalget og Økonomiudvalget har afholdt et dialogmøde om færgedriften til Sejerø og [adresse]. Mødet blev afholdt på Sejerø d. 30. november 2024.

Kommunikation ved aflysninger var et stort tema på dialogmødet, og der fremlægges her om proceduren ved aflysninger. Derudover orienteres om nye tiltag der er indført, samt nye tiltag der arbejdes på.

## Indstillinger

Chefen for Plan, Byg og Miljø indstiller, at ”Beredskabsplan ved aflysninger” i bilag 1 besluttes som administrationspraksis.

## Behandling

Teknik- og Miljøudvalget.

## Sagsfremstilling

På baggrund af dialogmødet på Sejerø d. 30. november 2024, fremlægges for udvalget procedure og kommunikationsplan for færgeaflysninger, nyt tiltag og kommende tiltag.

Kommunikation ved aflysninger af færgeafgange blev drøftet på dialogmødet. ”Beredskabsplan ved aflysninger” ses i bilag 1 til denne sag.

Ved aflysninger kan passagerer få direkte besked på tre måder. Informationen sendes ud i nedenstående rækkefølge:

* Passagerer der har booket billet, får automatisk en SMS-besked om aflysninger og ændringer direkte fra færgernes bookingsystem. Derfor er det altid en god ide at booke billet, så er man også helt sikker på at få besked ved aflysninger og ændringer.
* Kommunen har en SMS-service, som alle kan tilmelde sig via kommunens hjemmeside. Her kan man tilmelde sig at få SMS-beskeder, for hhv. Sejerøfærgen og Nekseløfærgen. Er man tilmeldt, får men en SMS-besked ved aflysninger og ændringer, også selvom man ikke har booket. Medarbejderne på færgerne sender disse beskeder ud via kommunens SMS-systemet, derfor kan denne besked godt komme ud noget senere end beskeden fra bookingsystemet.
* Hjemmesiden opdateres med seneste nyt. Dette gøres manuelt, der kan derfor gå et stykke tid før denne opdatering er på hjemmesiden.

Udover ovennævnte, vil aflysninger og ændringer også kunne ses i færgernes bookingsystem.

På dialogmødet var der input vedrørende trafikradio. Derfor er en melding til trafikradioen nu indarbejdet som en fast del af ”Beredskabsplan ved aflysninger” - ved pludselig opståede aflysninger og ændringer.

Som et nyt tiltag arbejdes der på en ny mailingliste. Tilmelding vil blive åben for alle, og tilmeldte modtager en mail ved aflysninger og ændringer.

Denne sidst nævnte service forventes at være klar i løbet af 2. kvartal 2025.

## Økonomiske konsekvenser

Ingen.